Birgitte Josefsen (V), 2011-02-01:
Uanset hvilken sygdom eller hvilket handicap en borger rammes af, har vi pligt til at sikre den rette behandling og pleje af vedkommende inden for så kort tid som muligt.
I Venstre er vi meget optaget af, at vi sikrer, at der er hurtig behandling og pleje til alle patientgrupper.
Vi er ligeledes optaget af, at der er kvalitet i behandlingen og plejen, også når det gælder respiratorpatienter og øvrige patienter med respirationsproblemer.
Da jeg både som sygeplejerske og i min omgangskreds har mødt borgere, der har brug for hjælp til at trække vejret, læser jeg med jævne mellemrum meddelelserne fra bl.a. ALS-foreningen.
For nogen tid siden skrev et af foreningens medlemmer om overgangen til respiratorbehandling og om, hvilken betydning det havde for hans liv og hans dagligdag, og den beskrivelse synes jeg siger alt.
Derfor har jeg valgt at citere lidt fra hans beskrivelse:
I efteråret 2003 var min lungefunktion så svag, at jeg skulle træffe et valg mellem at dø eller fortsætte livet med en respirator.
For mig var det et meget enkelt valg.
Jeg havde alt for meget at leve for til at vælge livet fra, så jeg blev trakeostomeret i januar 2004 og fik en respirator.
I Danmark betragter vi min respirator som et hjælpemiddel på lige fod med en stok, og ligesom en mand, der bruger stok, kan vælge, at han ikke længere vil benytte stokken, kan jeg også vælge respiratoren fra, hvis jeg en dag synes, at mit liv er for besværligt.
Jeg kan simpelt hen bede lægen om at slukke for den.
For at give et indtryk af, hvordan jeg lever et liv med alle mine hjælpere og mine hjælpemidler, vil jeg give et lille uddrag af min kalender
I onsdags var jeg ude at handle hele eftermiddagen.
Lørdag besøgte jeg en ven og fik lagt sidste hånd på planlægningen af en tur til Paris i maj.
Det hele var ikke helt så enkelt, for vi skulle begge have tre hjælpere med.
I dag vil jeg besøge den japanske højskole, og i morgen vil jeg deltage i et handicappolitisk møde i Vejle.
I Danmark og ganske få andre lande har jeg muligheden for at leve et fantastisk liv.
Citat slut.
Jeg synes, den her beretning siger alt og bør få os til at sige, at det her område skal prioriteres, for vi skal gerne sikre, at alle får muligheden for det gode liv.
Der er behov for at optimere på området, da det er under stort pres.
Antallet af patienter med respirationsproblemer og respiratorbehov er stigende, så derfor skal vi sikre, at alle får den fornødne hjælp, og at de, når de får den hjælp, kan leve et meningsfuldt liv.
Jeg har bemærket, at der er meget stor fokus på de to centre i øst og i vest, men jeg synes, der mangler lidt i den debat, der har pågået, indtil vi står her i dag, nemlig at de to centre jo skal understøttes af de lokale intensivafdelinger, som skal være med til at varetage de akutte opgaver med vejledning fra de to respirationscentre.
I Venstre ser vi gerne en optimering af området, og vi er derfor meget tilfredse med, at regionerne allerede er i gang med en optimering, og har tiltro til, at sundhedsministerens varslede møde med regionerne vil være medvirkende til at sikre den lovede optimering på området.
»Folketinget konstaterer, at det er regionernes ansvar at sikre fornøden kapacitet til respirationsbehandling.
Folketinget konstaterer, at der siden oprettelsen af respirationscentrene i 1990 er sket en stor udvidelse af patientvolumen.
Det skyldes, dels at gode behandlingsresultater medfører, at patienterne lever længere, dels at det nu er muligt at behandle patienter, som tidligere ikke kunne tilbydes respirationsbehandling.
Folketinget konstaterer, at indenrigs- og sundhedsministeren på baggrund af Sundhedsstyrelsens evaluering fra den 17. december 2010 har indkaldt regionerne for at aftale konkrete initiativer, der kan udvide kapaciteten på kort og længere sigt.
Folketinget opfordrer i den forbindelse til, at det drøftes med regionerne, hvordan det under hensyntagen til en individuel klinisk vurdering af patientens behov tilstræbes, at ventetiden til trakeostomi er maks. 1 måned.
Folketinget opfordrer regionerne til i samarbejde med Indenrigs- og Sundhedsministeriet hurtigt at finde konkrete løsninger på kapacitetsproblemerne.«